Iktatószám: HIV/17709-5/2023.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. november 30-ai rendes nyilvános ülésére**

**Tárgy:** Köznevelési intézmények vagyonkezelésbe és használatba adásának felülvizsgálata

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

dr. Keserű Klaudia jogász

**Megtárgyalta:** Emberi Erőforrások Bizottság

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete a **146/2023. (VIII. 31.) számú határozatában** elrendelte elrendeli a Nagykanizsai Tankerületi Központ és Hévíz Város Önkormányzat között 2016. december 06. napján az Illyés Gyula Általános Iskola sportcsarnoka, a Bibó István Gimnázium kollégiuma, valamint a Bibó István Gimnázium Vörösmarty utcai épülete vonatkozásában a hatályban lévő használati szerződés 2023. december 31-ei hatállyal történő módosításának előkészítését az előterjesztés szerint.

A Képviselő-testület felhatalmazta továbbá a döntés közlésére és egyidejűleg a módosító szerződés tervezetének megküldésére a Nagykanizsai Tankerületi Központ részére, valamint a tárgyalás megszervezésére, lefolytatására a polgármestert.

**Előzmények:**

A jogszabályi kötelezettségnek megfelelően a Nagykanizsai Tankerületi Központnak a két iskola került átadásra vagyonkezelésbe. A két sportcsarnok, a kollégium és a Vörösmarty utcai épület csak használati szerződéssel került átadásra, tekintettel arra, hogy az Önkormányzat úgy gondolta, hogy azok még egyéb módon is hasznosíthatók.

Az elmúlt három év gazdasági és társadalmi változásai miatt a Képviselő-testület számos olyan döntést hozott meg, amellyel az intézményrendszer átalakítása volt a cél. 2022. augusztusától elszabaduló energia-árak, majd az ezt követő infláció az önkormányzati ingatlanok hasznosítását is előtérbe helyezte. Ennek része volt az intézmények egy telephelyre történő áthelyezése, illetve a kötelező feladatellátás számára nem szükséges ingatlanok értékesítése, továbbá felmerült a vagyonkezelésbe át nem adott közoktatási célú ingatlanok tényleges vagyonkezelésbe adása a Tankerületi Központnak.

1. novemberben a Képviselő-testület tájékoztatva lett arról, hogy a Bibó Gimnázium kollégiumát, illetve a Vörösmarty utcai szakképző épületét az önkormányzat tartja fel teljeskörűen, illetve a két iskola (gimnázium és általános) tornacsarnokának az elektromos áram fogyasztását teljes egészében az önkormányzat fizeti, míg a gázfogyasztásnak az 1/3 részét kell megfizetnie az önkormányzatnak. Mivel ezen feladatokra állami támogatás nem érkezik, dönteni kell az épületek sorsáról.

A Képviselő-testület a 182/2022. (X. 27.) határozatában elrendelte a hévízi 1403/1, 1070, 1089/1 (szakképző épület, kollégium és általános iskola sportcsarnok) vagyonkezelésbe adásának előzetes tárgyalását a Nagykanizsai Tankerületi Központtal.

2017. január 1. napja előtt is többe került ezen intézmények fenntartása, mint amennyit az állami támogatás fedezett, de 2017. január 1. után már mindenfajta állami támogatás megszűnt ezen három épület fenntartásának vonatkozásában. 2020. évben a COVID intézkedések miatt az általános állami támogatások is drasztikusan lecsökkentek (pl. üdülőhelyi támogatás megszűnése). Ezen tendenciákat tetézte az energia-árak és az infláció rohamos emelkedése.

Az augusztus 31-ei előterjesztésben bemutattuk, hogy Hévíz Város Önkormányzat ezen ingatlanok fenntartását, üzemeltetését, és legfőképpen felújítását az Állam helyett nem tudja vállalni, és a továbbiakban ellátni.

A használati szerződés 30. pontja szerint a szerződést a Felek 2017. január 1-jétől határozatlan időtartamra kötik, és a szerződés akkor szűnik meg, ha az állami köznevelési feladat ellátása az adott ingatlanban megszűnik.

A határozat alapján a hivatal munkatársai megkezdték a feladat végrehajtását, valamint személyes egyeztetés történt a Tankerület képviselőivel. Az egyeztetés után felmerült, hogy az ingatlanok ilyen úton történő átadása a Tankerület elfogadó nyilatkozatán múlik, annak hiányában azok átadása nem lehetséges, így az ingatlanok kezelése és felújítása továbbra is a város feladata maradna, ezzel teljesíthetetlen terhet róva ránk. Célszerű lenne ezért a négy ingatlan végleges vagyonkezelésbe adása a Nagykanizsai Tankerületnek.

Bár a fent említett szerződés nem tartalmazza a szerződés felmondásának lehetőségét, azonban a **Polgári Törvénykönyvről szóló 2013. évi V. törvény 6:213. § (3) bekezdése** erre lehetőséget ad, mely szerint, ha e törvény eltérően nem rendelkezi, a tartós jogviszonyt létrehozó, határozatlan időre kötött szerződést megfelelő felmondási idő alkalmazásával bármelyik fél felmondhatja. A felmondási jog kizárása semmis.

Ennek megfelelően célszerű lenne a használati szerződés és az ehhez kapcsolódó közüzemi költségek megosztására vonatkozó megállapodás felmondása 2024. június 30. napjára. Így tekintettel arra, hogy az ingatlanok a közoktatási feladatellátáshoz kapcsolódnak, azok a vonatkozó jogszabályok alapján automatikusan a Tankerület vagyonkezelésébe kerülnek. Amennyiben azok használata az Önkormányzatnak városi rendezvények megtartására, vagy a Sportkörnek sporttevékenységgel összefüggően szükségessé válik, azt külön megállapodással, eseti bérlettel kerül kivitelezésre.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek! A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete az önkormányzat és a Nagykanizsai Tankerületi Központ között 2016. december 06. napján a

a) az Illyés Gyula Általános Iskola sportcsarnoka,

b) a Bibó István Gimnázium kollégiuma,

c) Bibó István Gimnázium sportcsarnoka, valamint a

c) Bibó István Gimnázium Vörösmarty utcai épülete

vonatkozásában létrejött használati szerződést és az ehhez kapcsolódó közüzemi költségek megosztására vonatkozó megállapodást 2024. június 30-ai hatállyal felmondja.

2. A Képviselő-testület felhatalmazza a polgármestert az 1. pont szerinti döntés 2023. december 15-ig történő közlésére, valamint az ezzel kapcsolatos tárgyalás megszervezésére, lefolytatására.

1. A Képviselő-testület a 146/2023. (VIII. 31.) számú határozatát hatályon kívül helyezi.

Felelős: Papp Gábor polgármester

Határidő: 2023. december 15.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász/ügyintéző |  |  |
| Szintén László | közgazdasági osztályvezető/pénzügyi ellenőrzés |  |  |
| dr. Tüske Róbert | jegyző/törvényességi felügyelet |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |